Numsa-staking eindelik afgelasNumsa het sy staking eindelik afgelas. (Foto: Numsa/Twitter) Die nasionale staking in die ingenieursbedryf, wat reeds drie weke lank duur, is afgelas nadat die metaalvakbond Numsa ŉ algemene verhoging van 6% van die werkersorganisasie Seifsa aanvaar het. Die ooreenkoms geld vir drie jaar. Numsa het egter nog nie ŉ ooreenkoms met die National Employers’ Association of South Africa (Neasa) gesluit nie, maar het ingestem om die staking in sy geheel op te skort. Verskeie ondernemings is deur die staking lamgelê. Die vakbond het vroeër vandeesmaand ŉ onbepaalde staking aangekondig nadat loononderhandelings met Neasa ŉ dooiepunt bereik het. Die vakbond sê nou hulle sal probeer om die ooreenkoms met Seifsa na Neasa uit te brei, maar dié het Vrydag gesê só ŉ ooreenkoms sal onbekostigbaar wees. Hulle beveel steeds aan dat werkgewers ŉ 5%‑verhoging implementeer, indien hy dit kan bekostig. Numsa het aanvanklik ŉ loonverhoging van 15% vir al sy lede geëis, maar het dit later tot 8% verlaag en eindelik 6% van Seifsa aanvaar. “Ons het in die belange van ons lede die voorgestelde verhoging aanvaar, aangesien dit die werkers is wat die meeste onder dié staking gelei het,” sê Irvin Jim, algemene sekretaris van die vakbond. “Elke dag wat die staking voortduur, word die werkers nie betaal nie en dit is ons mandaat om te verseker dat alle werkers regverdig vergoed word.” Numsa het ingestem dat die laags besoldigste werkers vir die eerste jaar ŉ minimum loon van R52,52 per uur kry, R55,67 in die tweede jaar en R59,01 in die derde jaar. Diegene wat op ŉ hoër vlak in die bedryf is, sal ŉ loonverhoging van tussen 5% en 5,5% ontvang. Lucio Trentini, uitvoerende hoof van Seifsa, het die skikkingsooreenkoms verwelkom en sê dit is te danke aan daadwerklike en gesamentlike leierskap. “Ons is baie bly dat die staking eindelik verby is. Dit is nou die plig van alle belanghebbendes in die metaal- en ingenieursbedryf om saam te werk om dié bedryf te herbou en verder te laat groei.” Hoewel die vakbond nie met Neasa kon skik nie, sê die werkersorganisasie dat sy voorgestelde loonverhoging van 5% slegs geïmplementeer moet word wanneer die werkers wat aan die staking deelgeneem het, terugkeer werk toe. “Daar sal ook geen dissiplinêre stappe teen dié werkers gedoen word nie. Daar sal wel stappe teen ŉ aantal geïdentifiseerde werkers gedoen word wat hulle tydens die staking aan wangedrag skuldig gemaak het,” sê Neasa. Volgens Jim sal alle werkers in die bedryf na verwagting vanaf Vrydag weer by die werk wees of op die laatste teen Maandag. “Die loonverhoging is vir alle werkers in die bedryf en dit is nou die verantwoordelikheid van ander vakbonde om Numsa in kennis te stel of hul werkers die verhoging aanvaar, al dan nie,” sê hy.